SKIFTE: Rød Ungdom vil avkriminalisere narkotika og utrede legalisering av milde stoffer. Alle ungdomspartiene på venstresida ønsker nå avkriminalisering, i en eller annen form.

RUSPOLITIKK

Venstresidas syn på narkotikapolitikken er i endring, og ungdommen er drivkraften.

I Norge har den radikale venstresida lange tradisjoner for en svært restriktiv narkotikapolitikk.

Den tradisjonen ble brutt lørdag kveld da landsmøtet i Rød Ungdom, med 42 mot 30 stemmer vedtok å jobbe for:

• Heroinassistert behandling av de tyngste brukerne.

• Avkriminalisering av narkotiske stoffer.

• Utrede legalisering, statlig produksjon og kontrollert salg av milde narkotiske stoffer.

Narkotikadebatt: • Rød Ungdom avholdt i helga sitt landsmøte på Skåtøy i Kragerø. Linn Elise Øhn Mehlen ble gjenvalgt som leder. • Landsmøtet vedtok en radikal endring i ruspolitikken og gikk blant annet inn for avkriminalisering av narkotika og utredning av legalisering. • Sosialistisk Ungdom og AUF støtter også varianter av av­kriminalisering av narkotika. • Rundt 260 nordmenn dør av overdose hvert år. Bare Estland har flere overdose­dødsfall per innbygger.

Feilet politikk

– Rusavhengighet skal behandles som et helse- og sosial­problem, ikke som et kriminalitetsproblem, sier Linn-Elise Øhn Mehlen, som i helga ble gjenvalgt som leder av Rød Ungdom.

Hun forteller om stor frustrasjon med dagens politikk.

– Vi ser at Norge ligger på overdosetoppen år etter år, mens politiet jager og straffer de tyngste brukerne, sier Mehlen.

I snitt dør 260 mennesker av overdose i Norge hvert år. I Europa er det bare Estland som har flere overdosedødsfall per innbygger, viser tall fra EU.

Mehlen understreker at det er forskjell på avkriminalisering, som RU nå går inn for, og legalisering, som de kun vil utrede.

– Avkriminalisering betyr at de som blir tatt med en brukerdose, ikke straffes. Straff og bøtelegging av brukere har bidratt til å forverre situasjonen for mange, sier hun.

I fjor behandlet politiet 48.000 narkotika­saker, flertallet omhandlet besittelse av brukerdoser med stoff, ifølge organisasjonen Tryggere Ruspolitikk.

– Frykter dere ikke at dere får narkotika til å framstå mindre farlig enn det er?

– Det er ingen tvil om at rusmidler er farlige. Vi oppfordrer ingen til å ta narkotika, men det er grenser for hvor lenge vi kan akseptere en narkotikapolitikk som ikke fungerer, sier Mehlen. Vedtaket fra Rød Ungdom møtes med liten entusiasme i Rødt.

– Vi har ikke registrert stor støtte verken til avkriminalisering eller legalisering i partiet, sier Bjørnar Moxnes, leder i Rødt. Han klar på at Rødt står trygt på en restriktiv linje.

Ungt press

RU er ikke alene om å være uenige med moderpartiene i spørsmål om narkotika.

– Jeg synes det er veldig flott at de skaper debatt knyttet til ruspolitikken, sier Andrea Sjøvoll, leder i Sosialistisk Ungdom. Hun forteller at SU er aktivt engasjert SVs programarbeid for å få gjennom heroinassistert behandling av tunge brukere. SU er også for en generell avkriminalisering av narkotika, men ønsker per i dag ikke å utrede legalisering av milde stoffer.

AUF har allerede innkassert viktige seiere i debatt med Arbeiderpartiet.

– AUF er tilhenger av at helsetjenesten må tilby heroinassistert helsehjelp for de tyngste misbrukerne, og dette greide vi å få Arbeiderpartiets landsmøte med på i fjor, sier leder i AUF, Mani Hussaini. AUF ønsker ikke generell avkriminalisering, men vil sende de som tas for besittelse, i nemnd og eventuelt behandling, heller enn straff, forteller Hussaini. AUF er mot legalisering.

jos@klassekampen.no